KOMISSION TÄYTÄNTÖÖNPANOASETUS (EU) 2022/1614,

annettu 15 päivänä syyskuuta 2022,

nykyisten syvänmeren kalastusalueiden määrittelemisestä ja sellaisten alueiden luettelon laatimisesta, joilla tiedetään esiintyvän tai todennäköisesti esiintyy haavoittuvia meriekosysteemejä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Koillis-Atlantin syvänmeren kantojen kalastusta koskevista erityisedellytyksistä, Koillis-Atlantin kansainvälisillä vesillä harjoitettavaa kalastusta koskevista säännöksistä ja neuvoston asetuksen (EY) N:o 2347/2002 kumoamisesta 14 päivänä joulukuuta 2016 annetun Euroopan parlamentin ja neuvoston asetuksen (EU) 2016/2336 (1) ja erityisesti sen 7 artiklan 2 kohdan ja 9 artiklan 6 kohdan,

sekä katsoo seuraavaa:

(1) Asetuksen (EU) 2016/2336 tavoitteena on muun muassa estää syvänmeren kalastuksen aiheuttamat merkittävät haitalliset vaikutukset haavoittuviin meriekosysteemeihin ja varmistaa syvänmeren kalakantojen säilyminen pitkällä aikavälillä.

(2) Euroopan komissio käynnisti huhtikuussa 2017 asetuksen (EU) 2016/2336 7 artiklan 2 kohdan perusteella tietopyynnön. Jäsenvaltiot vastasivat pyyntöön toimittamalla alusten satelliittiseurantajärjestelmän tallenteita ja muita asiaankuuluvia, todennettavissa olevia tietoja syvänmeren lajien kalastusta harjoittaneiden kalastusalusten sijainneista viitekalenterivuosina 2009–2011.

(3) Heinäkuussa 2017 komissio pyysi jäsenvaltioiden toimittamien tietojen (ks. edellä johdanto-osan 2 kappale) perusteella kansainväliseltä merentutkimusneuvostolta, jäljempänä ’ICES’, ohjeet nykyisten syvänmeren kalastusalueiden määrittelemiseksi ja sellaisten alueiden yksilöimiseksi, joilla tiedetään esiintyvän tai todennäköisesti esiintyy haavoittuvia meriekosysteemejä.

(4) ICES ilmoitti komissiolle kesäkuussa (2) ja marraskuussa (3) 2018, että se tarvitsi ohjeiden laatimiseksi lisää tietoja haavoittuvista meriekosysteemeistä ja satelliittiseurantajärjestelmästä. Jäsenvaltiot toimittivat tällaisia lisätietoja komissiolle ja ICES:lle huhtikuussa 2019 ja joulukuussa 2020.

(5) ICES järjesti lisäksi lokakuun 2019 ja syyskuun 2020 välisenä aikana jäsenvaltioiden ja sidosryhmien kanssa joukon työpajoja kehittääkseen haavoittuvia meriekosysteemien esiintymistä koskevan vankan tieteellisen mallin.

(6) ICES antoi 5 päivänä tammikuuta 2021 ohjeensa (4), joissa se sekä määritteli nykyiset syvänmeren kalastusalueet pohjaa koskettavien pyydysten osalta 400–800 metrin syvyysalueella että laati luettelon alueista, joilla tiedetään esiintyvän tai todennäköisesti esiintyy haavoittuvia meriekosysteemejä. Laajalti erilaisia haavoittuvien meriekosysteemien suojelun skenaarioita ja vaihtoehtoja analysoituaan ICES katsoi tehokkaimmaksi yhdistelmäksi sen, jossa luetellaan haavoittuvat meriekosysteemit suuren, keskisuuren ja alhaisen esiintymisindeksin c-squares-alueina 400–800 metrin syvyydessä ja samalla varmistetaan, että kalastustoimintaan kohdistuu vain vähän häiriötä (skenaario 2, vaihtoehto 1).

(7) Komissio pyysi 17 päivänä marraskuuta 2021 ICES:ää antamaan lisäohjeita, joihin sisältyisivät nykyisten syvänmeren kalastusalueiden ja haavoittuvien meriekosysteemien luettelosta ainoastaan unionin vesialueilla Koillis-Atlantilla sijaitsevien alueiden koordinaatit. Tämä johtui siitä, että 5 päivänä tammikuuta 2021 annettuihin ICES:n ohjeisiin sisältyivät myös Yhdistyneen kuningaskunnan vesialueet Koillis-Atlantilla.

(8) ICES antoi tällaiset ohjeet (5)7 päivänä helmikuuta 2022.

(9) Asetus (EU) 2016/2336 edellyttää, että komissio hyväksyy täytäntöönpanosäädöksiä, joilla määritellään parhaan käytettävissä olevan tieteellisen ja teknisen tiedon pohjalta nykyiset syvänmeren kalastusalueet ja laaditaan sellaisten alueiden luettelo, joilla tiedetään esiintyvän tai todennäköisesti esiintyy haavoittuvia meriekosysteemejä. Komissio sai tällaiset tiedot käyttöönsä vasta helmikuussa 2022.

(10) Näiden tietojen pohjalta olisi määriteltävä nykyiset syvänmeren kalastusalueet unionin vesialueilla.

(11) Samalta pohjalta olisi laadittava unionin aluevesien osalta sellaisten alueiden luettelo, joilla tiedetään esiintyvän tai todennäköisesti esiintyy haavoittuvia meriekosysteemejä.

(12) Tämä täytäntöönpanoasetus ei vaikuta siihen, että muiden tarvittavien suojelutoimenpiteiden on oltava asiaankuuluvien säännösten mukaisia, eikä komission näkemyksiin siitä, kuinka jäsenvaltiot täyttävät unionin asiaankuuluvan ympäristölainsäädännön mukaiset velvoitteensa.

(13) Kalastus- ja vesiviljelyalan komitea ei ole toimittanut lausuntoa puheenjohtajansa asettamassa määräajassa,

ON HYVÄKSYNYT TÄMÄN ASETUKSEN:

1 artikla Nykyiset syvänmeren kalastusalueet 1. Määritellään nykyiset syvänmeren kalastusalueet liitteessä I esitettyjen koordinaattien mukaisesti. 2. Nykyisiin syvänmeren kalastusalueisiin sovelletaan asetuksessa (EU) 2016/2336 ja erityisesti sen 8 artiklan 2 ja 4 kohdassa säädettyjä sääntöjä, jotka koskevat kalastuslupien rajoittamista ja pohjatrooleilla yli 800 metrin syvyydessä harjoitettavan kalastuksen kieltämistä.

2 artikla Luettelo alueista, joilla tiedetään esiintyvän tai todennäköisesti esiintyy haavoittuvia meriekosysteemejä 1. Vahvistetaan luettelo alueista, joilla tiedetään esiintyvän tai todennäköisesti esiintyy haavoittuvia meriekosysteemejä, liitteessä II esitettyjen koordinaattien mukaisesti. 2. Alueisiin, joilla tiedetään esiintyvän tai todennäköisesti esiintyy haavoittuvia meriekosysteemejä, sovelletaan asetuksessa (EU) 2016/2336 ja erityisesti sen 9 artiklan 1 ja 9 kohdassa säädettyjä sääntöjä, jotka koskevat pohjapyydyksillä yli 400 metrin syvyydessä harjoitettavia kalastustoimia ja pohjapyydyksillä kalastamisen kieltämistä kaikilla tällaisilla alueilla.

3 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä syyskuuta 2022. Komission puolesta Puheenjohtaja Ursula VON DER LEYEN

(1) EUVL L 354, 23.12.2016, s. 8.

(2) ICES 2018. Advice on locations and likely locations of VMEs in EU waters of the NE Atlantic, and the fishing footprint of 2009–2011.

(3) ICES 2018. Technical service to aid in the interpretation of ICES advice on locations and likely locations of VMEs in EU waters of the NE Atlantic, and the fishing footprint.

(4) ICES. 2021. EU Request to advise on the list of areas where VMEs are known to occur or are likely to occur and on the existing deep-sea fishing areas (ref. (EU) 2016/2336.).

(5) ICES. 2022. EU request for a Technical Service to provide data output of the ICES 2021 advice on the deep-sea access regulation (ref. (EU) 2016/2336) as coordinates for EU waters area only.